
[bookmark: _GoBack]DÔVODOVÁ SPRÁVA
Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty[footnoteRef:1] (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od ustanovení tejto smernice s cieľom zjednodušiť výber DPH alebo zabrániť určitým formám daňových únikov alebo vyhýbaniu sa daňovým povinnostiam. [1: 	Ú. v. EÚ L 347, 11.12.2006, s. 1.] 

[bookmark: _Hlk169802088]Listom, ktorý Komisia zaevidovala 15. mája 2024, Lotyšsko požiadalo o povolenie naďalej uplatňovať opatrenie odchyľujúce sa od článku 26 ods. 1 písm. a) a článkov 168 a 168a smernice o DPH a obmedziť právo na odpočet DPH na vstupe v spojitosti s výdavkami na určité osobné motorové vozidlá, ktoré sa nepoužívajú výlučne na podnikateľské účely, a oslobodiť zdaniteľné osoby od povinnosti považovať používanie takýchto vozidiel na súkromné účely za poskytovanie služieb za protihodnotu. Spolu so žiadosťou o predĺženie platnosti Lotyšsko predložilo správu, ktorá obsahuje aj preskúmanie plánovaného percentuálneho podielu, pokiaľ ide o obmedzenie práva na odpočet.
V súlade s článkom 395 ods. 2 smernice o DPH Komisia listom z 10. septembra 2024 informovala o žiadosti predloženej Lotyšskom ostatné členské štáty. Listom z 11. septembra 2024 Komisia oznámila Lotyšsku, že má všetky informácie potrebné na posúdenie žiadosti.

1.	KONTEXT NÁVRHU
•	Dôvody a ciele návrhu
V článku 168 smernice o DPH sa stanovuje, že zdaniteľná osoba má právo na odpočet DPH účtovanej pri nákupe tovaru a služieb na účely zdaniteľných transakcií. V článku 168a ods. 1 smernice o DPH sa stanovuje, že DPH z výdavkov súvisiacich s nehnuteľným majetkom, ktorý je súčasťou majetku podniku zdaniteľnej osoby a používa sa tak na účely podnikateľskej činnosti, ako aj na nepodnikateľské účely, je odpočítateľná len do tej miery, v akej sa tento majetok používa na účely podnikateľskej činnosti tejto zdaniteľnej osoby. Podľa článku 168a ods. 2 smernice o DPH môžu členské štáty uplatňovať toto pravidlo aj vo vzťahu k výdavkom súvisiacim s iným tovarom, ktorý je súčasťou majetku podniku, podľa svojich kritérií. V článku 26 ods. 1 písm. a) uvedenej smernice sa uvádza požiadavka účtovať DPH v prípade, keď sa tovar, ktorý je súčasťou majetku podniku, poskytne na používanie na súkromné účely zdaniteľnej osoby alebo jej zamestnancov alebo všeobecnejšie na iné účely než účely jej podnikania, ak je DPH za takýto tovar úplne alebo čiastočne odpočítateľná. Tento systém umožňuje získať naspäť pôvodne odpočítanú DPH v spojitosti s používaním na súkromné účely.
Je zložité uplatňovať tento systém v prípade osobných motorových vozidiel, a to najmä preto, že je ťažké určiť predel medzi použitím na súkromné a použitím na podnikateľské účely. Ak sa vedú záznamy, ich vedenie a kontrola predstavujú pre podniky a správne orgány dodatočnú záťaž.
Podľa článku 395 smernice o DPH môžu členské štáty uplatňovať opatrenia odchyľujúce sa od ustanovení smernice o DPH s cieľom zjednodušiť postup pri výbere DPH alebo zamedziť určitým formám daňových únikov alebo vyhýbaniu sa daňovým povinnostiam, ak ich na to Rada oprávnila.
Lotyšsku sa v súčasnosti na základe vykonávacieho rozhodnutia Rady (EÚ) 2015/2429[footnoteRef:2] povoľuje, aby právo na odpočet DPH zaplatenej pri nákupe, lízingu, nadobudnutí v rámci Spoločenstva a dovoze určitých osobných motorových vozidiel a z výdavkov súvisiacich s údržbou, opravou a pohonnými látkami v prípade takýchto vozidiel, ak sa nepoužívajú výlučne na podnikateľské účely, obmedzilo na 50 %. Osobitné opatrenie takisto zbavuje zdaniteľné osoby povinnosti, aby s používaním takýchto osobných motorových vozidiel na iné ako podnikateľské účely zaobchádzali ako s poskytovaním služieb za protihodnotu. Toto osobitné opatrenie sa vzťahuje na osobné motorové vozidlá s maximálnou povolenou hmotnosťou nepresahujúcou 3 500 kg a najviac ôsmimi sedadlami okrem sedadla vodiča. Osobné motorové vozidlá, ktoré sa používajú na určité osobitné činnosti, sú z obmedzenia práva na odpočet vylúčené a malo by sa s nimi zaobchádzať podľa obvyklých pravidiel: vozidlá zakúpené na účely opätovného predaja, prenájmu alebo lízingu; vozidlá používané na prepravu cestujúcich (napríklad taxislužby) alebo tovaru; vozidlá používané na cvičné jazdy v autoškolách; vozidlá používané pri poskytovaní bezpečnostných služieb alebo pohotovostné vozidlá; vozidlá používané ako predvádzacie modely pri predaji vozidiel. Obdobie platnosti tohto osobitného opatrenia sa predĺžilo vykonávacím rozhodnutím Rady (EÚ) 2018/1921 zo 4. decembra[footnoteRef:3] do 31. decembra 2021 a vykonávacím rozhodnutím Rady (EÚ) 2021/1968 z 9. novembra[footnoteRef:4] do 31. decembra 2024. [2: 	Vykonávacie rozhodnutie Rady (EÚ) 2015/2429 z 10. decembra 2015, ktorým sa Lotyšsku povoľuje zaviesť osobitné opatrenie odchyľujúce sa od článku 26 ods. 1 písm. a) a článkov 168 a 168a smernice 2006/112/ES o spoločnom systéme dane z pridanej hodnoty (Ú. v. EÚ L 334, 22.12.2015, s. 15 – 17).]  [3: 	Vykonávacie rozhodnutie Rady (EÚ) 2018/1921 zo 4. decembra 2018, ktorým sa mení vykonávacie rozhodnutie (EÚ) 2015/2429, ktorým sa Lotyšsku povoľuje zaviesť osobitné opatrenie odchyľujúce sa od článku 26 ods. 1 písm. a) a článkov 168 a 168a smernice 2006/112/ES o spoločnom systéme dane z pridanej hodnoty (Ú. v. EÚ L 311, 7.12.2018, s. 36 – 37).]  [4: 	Vykonávacie rozhodnutie Rady (EÚ) 2021/1968 z 9. novembra 2021, ktorým sa mení vykonávacie rozhodnutie (EÚ) 2015/2429, ktorým sa Lotyšsku povoľuje zaviesť osobitné opatrenie odchyľujúce sa od článku 26 ods. 1 písm. a) a článkov 168 a 168a smernice 2006/112/ES o spoločnom systéme dane z pridanej hodnoty (Ú. v. EÚ L 401, 12.11.2021, s. 1 – 2).] 

Súčasná žiadosť Lotyšska o ďalšie predĺženie platnosti osobitného opatrenia sa zakladá na rovnakých dôvodoch, ako boli dôvody predložené pri predchádzajúcich žiadostiach. K tejto žiadosti bola pripojená správa zahŕňajúca preskúmanie percentuálneho podielu obmedzenia uplatňovaného na právo na odpočet, ako sa vyžaduje v článku 6 ods. 2 vykonávacieho rozhodnutia Rady (EÚ) 2015/2429. Lotyšsko sa domnieva, že podmienky na uplatňovanie osobitného opatrenia pretrvávajú a uplatňovaný 50 % limit je naďalej primeraný.
Lotyšsko potvrdzuje, že osobitné opatrenie umožňuje zmierniť administratívnu záťaž pre daňovníkov aj pre daňovú správu a obmedzuje úniky DPH spôsobené nesprávnym vedením záznamov o jazdách uskutočnených v súvislosti s podnikateľskou činnosťou a nesprávne vyplnenými daňovými priznaniami k DPH. Podľa údajov, ktoré Lotyšsko predložilo, v roku 2023 tvorili 99,7 % ekonomicky aktívnych podnikov mikropodniky a MSP, čo daňovým orgánom sťažuje situáciu, pokiaľ ide o overovanie používania osobných motorových vozidiel na podnikateľské a na súkromné účely. K 1. januáru 2024 bol v Lotyšsku celkový počet registrovaných obchodníkov s jedným alebo dvoma osobnými motorovými vozidlami 23 627, čo predstavuje 80,6 % všetkých registrovaných obchodníkov, ktorí zaregistrovali osobné motorové vozidlá. Keďže mikropodniky a MSP tvoria 99,7 % všetkých prevádzkovateľov, Lotyšsko zastáva názor, že väčšina osobných motorových vozidiel sa používa na súkromné účely. Podľa poskytnutých údajov od 1. januára 2024 sa 84,5 % všetkých osobných motorových vozidiel patriacich registrovaným obchodníkom používalo nielen na podnikateľské, ale aj na súkromné účely.
Vzhľadom na priaznivý vplyv osobitného opatrenia na administratívnu záťaž daňovníkov a daňových orgánov sa navrhuje, aby sa predĺženie súčasného osobitného opatrenia povolilo. Povolenie by malo byť platné na ďalšie obmedzené obdobie, t. j. do 31. decembra 2027, aby bolo možné preskúmať potrebu a účinnosť osobitného opatrenia a to, či 50 % obmedzenie stále náležite odráža celkové pomerné rozdelenie medzi používaním na podnikateľské a súkromné účely. Prípadnú žiadosť o predĺženie platnosti by mala sprevádzať správa zahŕňajúca preskúmanie uplatňovaného percentuálneho podielu, ktorá by sa mala zaslať Komisii do 31. marca 2027.
•	Súlad s existujúcimi ustanoveniami v tejto oblasti politiky
Podobné výnimky v súvislosti s právom na odpočet boli udelené aj iným členským štátom (Estónsku[footnoteRef:5], Maďarsku[footnoteRef:6], Chorvátsku[footnoteRef:7], Poľsku[footnoteRef:8], Taliansku[footnoteRef:9] a Rumunsku[footnoteRef:10]). [5: 	Vykonávacie rozhodnutie Rady (EÚ) 2021/1998 z 15. novembra 2021, ktorým sa Estónsku povoľuje zaviesť opatrenie odchyľujúce sa od článku 26 ods. 1 písm. a) a článkov 168 a 168a smernice 2006/112/ES o spoločnom systéme dane z pridanej hodnoty (Ú. v. EÚ L 408, 17.11.2021, s. 3 – 5).]  [6: 	Vykonávacie rozhodnutie Rady (EÚ) 2021/1774 z 5. októbra 2021, ktorým sa mení vykonávacie rozhodnutie (EÚ) 2018/1493, ktorým sa Maďarsku povoľuje zaviesť osobitné opatrenie odchyľujúce sa od článku 26 ods. 1 písm. a) a článkov 168 a 168a smernice 2006/112/ES o spoločnom systéme dane z pridanej hodnoty (Ú. v. EÚ L 360, 11.10.2021, s. 108 – 109).]  [7: 	Vykonávacie rozhodnutie Rady (EÚ) 2021/1997 z 15. novembra 2021, ktorým sa mení vykonávacie rozhodnutie (EÚ) 2018/1994, ktorým sa Chorvátsku povoľuje zaviesť osobitné opatrenie odchyľujúce sa od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty (Ú. v. EÚ L 408, 17.11.2021, s. 1 – 2).]  [8: 	Vykonávacie rozhodnutie Rady (EÚ) 2022/2385 zo 6. decembra 2022, ktorým sa mení vykonávacie rozhodnutie 2013/805/EÚ, ktorým sa Poľskej republike udeľuje povolenie zaviesť opatrenia odchyľujúce sa od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty (Ú. v. EÚ L 315, 7.12.2022, s. 87 – 88).]  [9: 	Vykonávacie rozhodnutie Rady (EÚ) 2022/2411 zo 6. decembra 2022, ktorým sa mení rozhodnutie 2007/441/ES, ktorým sa Talianskej republike udeľuje povolenie uplatňovať opatrenia odchylné od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty (Ú. v. EÚ L 317, 9.12.2022, s. 120 – 121).]  [10: 	Vykonávacie rozhodnutie Rady (EÚ) 2024/1641 z 24. mája 2024,ktorým sa Rumunsku povoľuje uplatňovať osobitné opatrenia odchyľujúce sa od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty (Ú. v. EÚ L, 2024/1641, 6.6.2024).] 

V článku 176 smernice o DPH sa stanovuje, že Rada určuje, pri ktorých výdavkoch nevzniká právo na odpočet DPH. Dovtedy členským štátom umožňuje zachovať výnimky, ktoré sa uplatňovali 1. januára 1979. Existuje preto celý rad ustanovení o zachovaní status quo, ktorými sa obmedzuje právo na odpočet DPH v spojitosti s osobnými motorovými vozidlami.
Bez ohľadu na predchádzajúce iniciatívy zamerané na stanovenie pravidiel týkajúcich sa kategórií výdavkov, na ktoré sa môže vzťahovať obmedzenie práva na odpočítanie dane[footnoteRef:11], je takáto výnimka až do harmonizácie týchto pravidiel na úrovni EÚ primeraná. [11: 	KOM(2004) 728 v konečnom znení – návrh smernice Rady, ktorou sa mení smernica 77/388/EHS s cieľom zjednodušiť povinnosti spojené s daňou z pridanej hodnoty (Ú. v. EÚ C 24, 29.1.2005, s. 10), stiahnutý 21. mája 2014 (Ú. v. EÚ C 153, 21. 05. 2014, s. 3).] 

2.	PRÁVNY ZÁKLAD, SUBSIDIARITA A PROPORCIONALITA
•	Právny základ
Článok 395 smernice o DPH.
•	Subsidiarita (v prípade inej ako výlučnej právomoci)
Vzhľadom na ustanovenie smernice o DPH, z ktorého návrh vychádza, sa zásada subsidiarity neuplatňuje.
•	Proporcionalita
Rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
Vzhľadom na obmedzený rozsah pôsobnosti výnimky je osobitné opatrenie úmerné sledovanému cieľu, a to zjednodušiť postup výberu dane a zamedziť určitým formám daňových únikov alebo vyhýbaniu sa daňovým povinnostiam. Predovšetkým vzhľadom na potenciálnu možnosť podnikov priznávať nižšiu daňovú povinnosť a na zaťažujúcu kontrolu údajov o najazdených kilometroch pre daňové orgány, by obmedzenie na 50 % zjednodušilo postup výberu DPH a zabránilo by okrem iného daňovým únikom prostredníctvom nesprávneho vedenia záznamov a nesprávne vyplnených daňových priznaní k DPH.
•	Výber nástroja
Navrhovaný nástroj: vykonávacie rozhodnutie Rady.
Podľa článku 395 smernice o DPH je výnimka zo spoločných ustanovení o DPH možná iba na základe oprávnenia Rady konajúcej jednomyseľne na návrh Komisie. Vykonávacie rozhodnutie Rady je najvhodnejším nástrojom, keďže môže byť určené jednotlivému členskému štátu.
3.	VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
•	Konzultácie so zainteresovanými stranami
Nevykonali sa žiadne konzultácie so zainteresovanými stranami. Tento návrh vychádza zo žiadosti, ktorú predložilo Lotyšsko, a týka sa iba tohto členského štátu.
•	Získavanie a využívanie expertízy
Externá expertíza nebola potrebná.
•	Posúdenie vplyvu
Cieľom návrhu je zjednodušiť postup zdaňovania tak, že zdaniteľné osoby nebudú mať povinnosť vedenia záznamov o používaní určených osobných motorových vozidiel na súkromné účely, a zároveň predchádzať určitým formám daňových únikov v súvislosti s DPH spôsobeným nesprávnym vedením záznamov. Navrhované opatrenie preto má potenciálny pozitívny vplyv tak na podniky, ako aj na daňovú správu. Lotyšsko toto riešenie označilo za vhodné opatrenie, pričom je porovnateľné s inými bývalými a súčasnými výnimkami.
4.	VPLYV NA ROZPOČET
Návrh negatívne neovplyvní vlastné zdroje Únie z DPH.
5.	ĎALŠIE PRVKY
Návrh je časovo obmedzený a zahŕňa doložku o ukončení platnosti k 31. decembru 2027.
Ak by Lotyšsko uvažovalo o ďalšom predĺžení platnosti tohto osobitného opatrenia na obdobie po roku 2027, Komisii by sa najneskôr 31. marca 2027 mala súčasne so žiadosťou o predĺženie platnosti predložiť správa zahŕňajúca preskúmanie percentuálneho obmedzenia.

2024/0270 (NLE)
Návrh
VYKONÁVACIE ROZHODNUTIE RADY,
ktorým sa mení vykonávacie rozhodnutie (EÚ) 2015/2429, ktorým sa Lotyšsku povoľuje zaviesť osobitné opatrenie odchyľujúce sa od článku 26 ods. 1 písm. a) a článkov 168 a 168a smernice 2006/112/ES o spoločnom systéme dane z pridanej hodnoty
RADA EURÓPSKEJ ÚNIE,
so zreteľom na Zmluvu o fungovaní Európskej únie,
so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty[footnoteRef:12], a najmä na jej článok 395 ods. 1 prvý pododsek, [12: 	Ú. v. EÚ L 347, 11.12.2006, s. 1, ELI: http://data.europa.eu/eli/reg/2006/112/oj.] 

so zreteľom na návrh Európskej komisie,
keďže:
(1)	V článkoch 168 a 168a smernice 2006/112/ES sa stanovuje právo zdaniteľných osôb na odpočet dane z pridanej hodnoty (DPH) účtovanej na tovar, ktorý im bol dodaný, a služby, ktoré im boli poskytnuté, na účely ich zdaniteľných transakcií. V článku 26 ods. 1 písm. a) uvedenej smernice sa uvádza požiadavka zúčtovávať DPH v prípade, keď sa majetok podniku dá na využívanie na súkromnú spotrebu zdaniteľných osôb alebo ich zamestnancov alebo všeobecnejšie na iné účely ako účely ich podnikania.
(2)	Vykonávacím rozhodnutím Rady (EÚ) 2015/2429[footnoteRef:13] zmeneným vykonávacím rozhodnutím Rady (EÚ) 2021/1968[footnoteRef:14] sa Lotyšsku povoľuje do 31. decembra 2024 obmedziť na 50 % právo na odpočet DPH z výdavkov na osobné motorové vozidlá, ktoré sa nepoužívajú výlučne na podnikateľské účely, a Lotyšsku sa povoľuje, aby používanie osobných motorových vozidiel, ktoré sú majetkom podniku zdaniteľnej osoby, na súkromné účely v prípade, že dané vozidlo podlieha obmedzeniu práva na odpočet povolenému podľa článku 1 uvedeného rozhodnutia, nepovažovalo za poskytovanie služieb za protihodnotu. [13: 	Vykonávacie rozhodnutie Rady (EÚ) 2015/2429 z 10. decembra 2015, ktorým sa Lotyšsku povoľuje zaviesť osobitné opatrenie odchyľujúce sa od článku 26 ods. 1 písm. a) a článkov 168 a 168a smernice 2006/112/ES o spoločnom systéme dane z pridanej hodnoty (Ú. v. EÚ L 334, 22.12.2015, s. 15, ELI: http://data.europa.eu/eli/dec_impl/2015/2429/2022-01-01).]  [14: 	Vykonávacie rozhodnutie Rady (EÚ) 2021/1968 z 9. novembra 2021, ktorým sa mení vykonávacie rozhodnutie (EÚ) 2015/2429, ktorým sa Lotyšsku povoľuje zaviesť osobitné opatrenie odchyľujúce sa od článku 26 ods. 1 písm. a) a článkov 168 a 168a smernice 2006/112/ES o spoločnom systéme dane z pridanej hodnoty (Ú. v. EÚ L 401, 12.11.2021, s. 1, ELI: http://data.europa.eu/eli/dec_impl/2021/1968/oj).] 

(3)	Lotyšsko listom, ktorý Komisia zaevidovala 15. mája 2024, predložilo Komisii žiadosť v súlade s článkom 395 ods. 2 prvým pododsekom smernice 2006/112/ES o povolenie naďalej uplatňovať osobitné opatrenie (ďalej len „žiadosť o predĺženie platnosti“).
(4)	V súlade s článkom 395 ods. 2 druhého pododseku smernice 2006/112/ES Komisia listami z 10. septembra 2024 postúpila žiadosť o predĺženie platnosti ostatným členským štátom. Listom z 11. septembra 2024 Komisia oznámila Lotyšsku, že má všetky informácie potrebné na posúdenie žiadosti o predĺženie platnosti.
(5)	V súlade s článkom 6 ods. 2 vykonávacieho rozhodnutia (EÚ) 2015/2429 Lotyšsko predložilo spolu so žiadosťou o predĺženie platnosti správu, ktorá obsahuje aj preskúmanie percentuálneho podielu stanoveného na obmedzenie odpočtu DPH uvedeného v článku 1 uvedeného vykonávacieho rozhodnutia. Na základe informácií, ktoré sú v súčasnosti k dispozícii, konkrétne skúseností z daňových kontrol a štatistických údajov týkajúcich sa používania osobných motorových vozidiel na súkromné účely, Lotyšsko tvrdí, že obmedzenie na 50 % je naďalej opodstatnené a stále primerané.
(6)	Vzhľadom na priaznivý vplyv osobitného opatrenia na administratívne zaťaženie daňovníkov a daňových orgánov zjednodušením výberu DPH a na predchádzanie daňovým únikom spôsobeným nesprávnym vedením záznamov Komisia považuje za vhodné povoliť Lotyšsku naďalej uplatňovať osobitné opatrenie.
(7)	Je vhodné časovo obmedziť predĺženie platnosti osobitného opatrenia, aby bolo možné vyhodnotiť jeho účinnosť, ako aj primeranosť percentuálneho podielu. Lotyšsku by sa preto malo povoliť, aby uplatňovalo osobitné opatrenie aj naďalej, a to do 31. decembra 2027.
(8)	Osobitné opatrenie je primerané sledovaným cieľom, konkrétne zjednodušiť postup výberu DPH a zabrániť určitým formám daňových únikov alebo vyhýbaniu sa daňovým povinnostiam, keďže je časovo a rozsahom obmedzené. Toto osobitné opatrenie navyše nepredstavuje riziko, že sa podvody presunú do iných odvetví alebo iných členských štátov.
(9)	Ak bude Lotyšsko považovať za potrebné ďalšie predĺženie platnosti osobitného opatrenia na obdobie po roku 2027, malo by Komisii do 31. marca 2027 predložiť spolu so žiadosťou o predĺženie správu, ktorej súčasťou bude preskúmanie uplatňovaného percentuálneho podielu.
(10)	Osobitné opatrenie bude mať len zanedbateľný účinok na celkovú výšku príjmov z dane vybranej na stupni konečnej spotreby a nebude mať žiadny nepriaznivý vplyv na vlastné zdroje Únie založené na DPH.
(11)	Vykonávacie rozhodnutie (EÚ) 2015/2429 by sa preto malo zodpovedajúcim spôsobom zmeniť,
PRIJALA TOTO ROZHODNUTIE:
Článok 1
Článok 6 vykonávacieho rozhodnutia (EÚ) 2015/2429 sa nahrádza takto:
„Článok 6
1. Toto rozhodnutia stráca účinnosť 31. decembra 2027.
2. Prípadná žiadosť o predĺženie platnosti povolenia stanoveného v tomto rozhodnutí sa Komisii predloží do 31. marca 2027 a pripojí sa k nej správa zahŕňajúca preskúmanie percentuálneho podielu stanoveného v článku 1.“
Článok 2
Toto rozhodnutie je určené Lotyšskej republike.
V Bruseli
	Za Radu
	predseda/predsedníčka

V Bruseli 23. 10. 2024    COM(2024) 488 final   2024/0270 (NLE)     Návrh   VYKONÁVACIE ROZHODNUTIE RADY,   ktorým sa mení vykonávacie rozhodnutie (EÚ) 2015/2429, ktorým sa Lotyšsku povoľuje  zaviesť osobitné opatrenie odchyľujúce sa od článku 26 ods. 1 písm. a) a   článkov 168  a   168a smernice 2006/112/ES o   spoločnom systéme dane z   pridanej hodnoty  


